Document ID: 32012R0355

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 355/2012 ΤΗΣ ΕΠΙΤΡΟΠΉΣ της 24ης Απριλίου 2012 για την τροποποίηση του κανονισμού (ΕΚ) αριθ. 690/2008 για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 2 παράγραφος 1 στοιχείο η), Εκτιμώντας τα ακόλουθα: (1) Με τον κανονισμό (ΕΚ) αριθ. 690/2008 της Επιτροπής (2), ορισμένα κράτη μέλη ή ορισμένες περιοχές κρατών μελών αναγνωρίστηκαν ως προστατευόμενες περιοχές σε σχέση με ορισμένους επιβλαβείς οργανισμούς. Σε μερικές περιπτώσεις, η αναγνώριση χορηγήθηκε για συγκεκριμένο χρονικό διάστημα, ώστε να μπορέσει το ενδιαφερόμενο κράτος μέλος να συγκεντρώσει όλες τις πληροφορίες που είναι απαραίτητες για να αποδείξει ότι οι συγκεκριμένοι επιβλαβείς οργανισμοί δεν απαντώνται στο οικείο κράτος μέλος ή περιοχή, ή να μπορέσει να ολοκληρώσει τις προσπάθειές του για την εκρίζωση του συγκεκριμένου οργανισμού. (2) Ολόκληρη η επικράτεια της Ισπανίας, με εξαίρεση την αυτόνομη κοινότητα της Castilla y León, αναγνωρίστηκε ως προστατευόμενη περιοχή ως προς το βακτήριο Erwinia amylovora (Burr.) Winsl. et al.. Η Ισπανία διαβίβασε πληροφορίες σύμφωνα με τις οποίες η αυτόνομη κοινότητα της Extremadura δεν θα πρέπει πλέον να αναγνωρίζεται ως προστατευόμενη περιοχή για τον εν λόγω οργανισμό. Επομένως, η αυτόνομη κοινότητα της Extremadura θα πρέπει να αποσυρθεί από τον κατάλογο των προστατευόμενων περιοχών σε σχέση με τον συγκεκριμένο επιβλαβή οργανισμό. (3) Η Ιρλανδία και η Λιθουανία, καθώς και ορισμένες περιοχές και μέρη αυτών στην Ιταλία, τη Σλοβακία και τη Σλοβενία αναγνωρίστηκαν, για το χρονικό διάστημα έως τις 31 Μαρτίου 2012, ως προστατευόμενες περιοχές για το βακτήριο Erwinia amylovora (Burr.) et al. (4) Από τις πληροφορίες που έλαβε η Επιτροπή από την Ιρλανδία, τη Λιθουανία, την Ιταλία και τη Σλοβενία σχετικά με τα αποτελέσματα των ερευνών που διεξήχθησαν το 2010 και 2011, φαίνεται ότι αυτές οι προστατευόμενες περιοχές θα πρέπει να συνεχίσουν να αναγνωρίζονται για δύο ακόμη έτη, ώστε να δοθεί στα κράτη μέλη το αναγκαίο χρονικό περιθώριο να υποβάλουν στοιχεία που να δείχνουν ότι δεν υπάρχει το βακτήριο Erwinia amylovora (Burr.) Winsl. et al. ή, ανάλογα με την περίπτωση, ότι ολοκληρώνουν τις προσπάθειές τους για την εκρίζωση του οργανισμού αυτού. (5) Από τις πληροφορίες που έλαβε η Επιτροπή από τη Σλοβακία σχετικά με τα αποτελέσματα των ερευνών που διεξήχθησαν το 2010 και το 2011, φαίνεται ότι ο Erwinia amylovora (Burr.) Winsl. et al. έχει τώρα εγκατασταθεί στον δήμο του Dvory nad Žitavou (κομητεία Nové Zámky), που είναι μέρος της προστατευόμενης περιοχής. Επομένως, ο εν λόγω δήμος δεν θα πρέπει να αναγνωρίζεται πλέον ως προστατευόμενη περιοχή σε σχέση με τον συγκεκριμένο επιβλαβή οργανισμό. Σύμφωνα με τα αποτελέσματα των εν λόγω ερευνών, είναι δέον να εξακολουθήσουν να αναγνωρίζονται ως προστατευόμενες περιοχές, για δύο επιπλέον έτη, τα υπόλοιπα μέρη της Σλοβακίας που προηγουμένως αναγνωρίζονταν ως προστατευόμενη περιοχή για τον συγκεκριμένο επιβλαβή οργανισμό, έτσι ώστε να δοθεί στη Σλοβακία ο αναγκαίος χρόνος για την υποβολή στοιχείων που να δείχνουν ότι δεν υπάρχει ο Erwinia amylovora (Burr.) Winsl. et al. ή, ανάλογα με την περίπτωση, ότι το εν λόγω κράτος μέλος ολοκληρώνει τις προσπάθειές του για την εκρίζωση του οργανισμού. (6) Ολόκληρη η επικράτεια της Πορτογαλίας, με εξαίρεση τη Μαδέρα, αναγνωρίστηκε ως προστατευόμενη περιοχή όσον αφορά τον ιό της τριστέτσας των εσπεριδοειδών (ευρωπαϊκά στελέχη). Η Πορτογαλία διαβίβασε στοιχεία που δείχνουν ότι ο ιός της τριστέτσας των εσπεριδοειδών (ευρωπαϊκά στελέχη) έχει διαδοθεί σε σημαντικό βαθμό στην περιοχή του Algarve, όπου δεν είναι πλέον δυνατόν να εκριζωθεί, και ζήτησε να αρθεί ο χαρακτηρισμός της προστατευόμενης περιοχής για το συγκεκριμένο τμήμα της επικράτειάς της. Επομένως, η περιοχή του Algarve δεν θα πρέπει να αναγνωρίζεται πλέον ως προστατευόμενη περιοχή σε σχέση με τον συγκεκριμένο επιβλαβή οργανισμό. (7) Συνεπώς, ο κανονισμός (ΕΚ) αριθ. 690/2008 θα πρέπει να τροποποιηθεί αναλόγως. (8) Η ισχύουσα αναγνώριση για ορισμένες από τις προστατευόμενες περιοχές λήγει στις 31 Μαρτίου 2012. Συνεπώς, για την αδιάλειπτη αναγνώριση όλων των προστατευόμενων περιοχών, ο παρών κανονισμός θα πρέπει να εφαρμοστεί από την 1η Απριλίου 2012. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 690/2008 τροποποιείται ως εξής: 1) Το σημείο 2 της επικεφαλίδας β) τροποποιείται ως εξής: α) Στη δεύτερη στήλη, πρώτη περίπτωση, οι λέξεις «Ισπανία (εκτός από την αυτόνομη κοινότητα της Castilla y León)» αντικαθίστανται από τις λέξεις «Ισπανία (εκτός από την αυτόνομη κοινότητα της Castilla y León και την Extremadura)». β) Η δεύτερη στήλη, δεύτερη περίπτωση, αντικαθίσταται από το ακόλουθο κείμενο: «- και, έως τις 31 Μαρτίου 2014, Ιρλανδία, Ιταλία [Apúlia, Emilia-Romagna (οι επαρχίες Parma και Piacenza), Λομβαρδία (εκτός από την επαρχία Mantua), Veneto (εκτός από την επαρχία του Rovigo και της Βενετίας, τις κοινότητες Castelbaldo, Barbona, Piacenza d’Adige, Vescovana, S. Urbano, Boara Pisani και Masi στην επαρχία Padova και την περιοχή που βρίσκεται νότια από την εθνική οδό A4 στην επαρχία της Βερόνα)], Λιθουανία, Σλοβενία (εκτός από τις περιφέρειες Gorenjska, Koroška, Maribor και Notranjska), Σλοβακία [εκτός από τις κοινότητες Blahová, Horné Mýto και Okoč (κομητεία Dunajská Streda), Hronovce και Hronské Kľačany (κομητεία Levice), Dvory nad Žitavou (κομητεία Nové Zámky), Málinec (κομητεία Poltár), Hrhov (κομητεία Rožňava), Veľké Ripňany (κομητεία Topoľčany), Kazimír, Luhyňa, Malý Horeš, Svätuše και Zatín (κομητεία Trebišov)]» 2) Στη δεύτερη στήλη, στο σημείο 3 της επικεφαλίδας δ), οι λέξεις «Πορτογαλία (εκτός της Madeira)» αντικαθίστανται από τις ακόλουθες «Πορτογαλία (εκτός των Algarve και Madeira)». Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Απριλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Απριλίου 2012.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2723
2442
2825
371
7815
1506
2564
7868
2090
7817
864
1520

EuroVoc IDs (Expanded): 2723
2442
2825
371
7815
1506
2564
7868
2090
7817
864
1520

Dataset Source: meu

Split: dev